Levninger av 274 amerikanske soldater dumpet på søppelfylling
Familiene til de falne soldatene hadde godkjent at amerikanske myndigheter kvittet seg med restene av deres kjære på en verdig og respektfull måte, skriver Washington Post. Det amerikanske flyvåpenet har dumpet asken på en søppelfylling i Virginia, en praksis som ble kjent for en måned siden. Nå viser det seg at denne praksisen har vært langt mer omfattende enn tidligere antatt. Totalt 976 levninger fra 274 soldater ble dumpet på søppelfyllingen mellom 2004 og 2008. I tillegg skal 1768 uidentifiserte legemsdeler som ble funnet på slagmarken være dumpet på samme måte, ifølge det amerikanske flyvåpenet. Disse kroppsdelen kunne ikke identifiseres ved hjelp av DNA-testing, fordi de var forbrent og skadet i eksplosjoner. Skjult for familiene Det amerikanske flyvåpenet opplyser at de ikke vil varsle pårørende om hvilken skjebne deres kjære eventuelt har måttet lide. Det er Dover Air Base som har stått bak praksisen som skaper sterke reaksjoner i USA . Flyplassen tar i mot de fleste falne soldatene som dør i tjeneste. Gari-Lynn Smith, en enke som mistet mannen sin i Irak i 2006, er knust etter avsløringene. - Det eneste som gjorde at jeg hadde ro i mitt sinn, var tanken på at mannen min ble behandlet med kjærlighet, respekt og verdighet etter å ha falt i kamp for sitt land. Jeg ble helt knust når jeg fikk høre at han har blitt kastet i søpla, sier hun til Washington Post. - Det finnes ingen unnskyldning Personalsjef for det amerikanske flyvåpenet, Darrel G. Jones, forstår at mange reagerer. - Vi har funnet ut at det finnes bedre metoder å behandle de omkomne på. Metodene vi nå bruker er bedre, sier han. Nå skal asken bli spredd i havet isteden. Talspersonen for USAs forsvarsminister, George Little, varsler nå at det muligens vil få følger for de ansvarlige. - Det finnes ingen unnskyldning for denne typen handlinger, sier han.
Levninger av 274 falne soldater ble kremert for deretter å bli plassert på sitt siste hvilested. En søppelfylling.